Mobiilipelibisneksen aggressiivisuus huolestuttaa viranomaisia ja alan työntekijöitä

Siskokset Annareetta ja Henniriina Rautio saivat älypuhelimet toissa jouluna. He pelaavat mobiilipelejä lähes päivittäin. Katja Luoma

Katri Simola

Älypuhelimilla ja tableteilla pelattavista mobiilipeleistä osaa markkinoidaan ilmaisina, vaikka pelaaminen saattaa olla pitkälti maksullista.

- Niin sanottuihin free to play -peleihin on sisäänrakennettu tuotteiden ostaminen, kertoo pelialalla työskentelevä Pekka.

Pekka kertoo monien peliyritysten palkkalistoilla olevan psykologeja, jotka ennakoivat pelaajan käyttäytymistä ja impulsseja. Peli räätälöidään näiden havaintojen pohjalta mahdollisimman tuottavaksi.

Myynnin aggressiivisuus närästää Pekan mukaan suurinta osaa pelialalla työskentelevistä. Erityisesti lasten asema kohderyhmänä huolestuttaa.

- Lapsiin kohdennetaan todella aggressiivista mainontaa ja ostokehotuksia. Heidän impulssikontrollinsa on aikuisia heikompi.

Pelien kehittäjien kriittisyyden on huomannut myös professori Frans Mäyrä.

- Tosin pelialalla hyvin ymmärretään, että epäeettisillä ratkaisuilla karkotetaan potentiaalisia kuluttajia.

Mäyrä johtaa Tampereen yliopistolla free to play -peleistä parhaillaan tehtävää tutkimusta.

Maksullisiksi osoittautuneista mobiilipeleistä on tullut Kilpailu- ja kuluttajavirastoon (KKV) toistakymmentä valitusta parin viime vuoden aikana.

Summat liikkuvat yksittäisissä tapauksissa sadoista euroista pariin tuhanteen euroon.

KKV:n lakimies Katri Väänänen uskoo tapauksia olevan todellisuudessa enemmän.

- Jos otetaan viranomaisiin yhteyttä, on yleensä kyse isoista summista.

Odottamattomia laskuja kertyy usein lapsen pelatessa vanhemman laitteella.

Väänänen neuvoo vanhempia tarkistamaan, ettei luottokorttitietoja sisältävä tili ole aktiivisena, kun lapsi käyttää puhelinta tai tabletia.

- Ongelmana on se, että piikki on auki ja ostoksia voi tehdä ilman pin-koodin tai salasanan vaatimista.

Väänänen kertoo, että epäkohtiin tullaan pian puuttumaan Euroopan unionin kautta.

Yhdysvalloissa Apple on vastikään suostunut korvaamaan lasten mobiilipeliostoja vanhemmille.

Lue lisää maanantain Etelä-Suomen Sanomista.